Natt til 9. juli 2017 løsnet den da 24 år gamle mannen skudd på utestedet Blå i Oslo.

Mens mannen skjøt mot sikkerhetsvakter fordi han ble kastet ut, ble fire personer truffet. Blant dem var både ansatte og tilfeldige gjester.

NRK har fått tilgang til videoen viser episoden på utestedet.

Den tiltalte sier til NRK at han ikke hadde til hensikt å drepe, og angrer på det han gjorde.

– Jeg følte meg urettferdig behandlet av vaktene på Blå og ble veldig sint. Men jeg skulle bare gått hjem. Jeg angrer selvfølgelig på at jeg skjøt. De skuddene har ødelagt mye.

FORVARING: Mannen, som er tiltalt for skytingen, risikerer å dømmes til forvaring. Foto: Anders Fehn / NRK

– Mye konflikter på den tiden

Mannen er nå tiltalt for drapsforsøk mot syv personer og risikerer å bli dømt til forvaring når rettssaken mot ham starter onsdag.

Han har sittet varetektsfengslet siden han ble pågrepet av politiet samme kveld som skytingen.

– Jeg skjønner at jeg må straffes for dette, men jeg hadde ikke intensjon om å drepe noen, sier han.

– Men du har skutt inn i en folkemengde – tenkte du ikke at noen kunne dødd?

– Intensjonen min var å skremme. Jeg la ikke merke til folkene som var rundt.

25-åringen sier han var på Blå den kvelden for å drikke øl og henge med venner, og hevder han ble kastet ut, uten å ha gjort noe galt.

– Hvorfor var du bevæpnet?

– Det var dårlig stemning og mye konflikter på den tiden.

Han ønsker ikke å kommentere dette ytterligere.

NRK har kjennskap til at politiet mistenker at tiltalte er en lederskikkelse i gjengmiljøet i Oslo. Dette ønsker han selv ikke å kommentere.

De som ble skadet i skytingen har ikke ønsket å snakke med NRK i forkant av rettssaken.

– De fornærmede har ikke noen kommentar på dette tidspunktet, sier bistandsadvokat Mikkel Toft Gimse.

– Svært alvorlig

Påtalemyndigheten har tatt forbehold om å nedlegge påstand om forvaring.

– Handlingen er svært alvorlig. Det kombinert med tiltaltes tidligere rulleblad og de sakskyndiges klare vurdering om fremtidig voldsrisiko, har gjort at forvaring absolutt er noe som må vurderes i denne saken, sier statsadvokat Alvar Randa.

ALVORLIG: Statsadvokat Alvar Randa beskriver rettssaken som skal opp på onsdag som svært alvorlig Foto: Berit Roald / NTB scanpix

– Det er en svært alvorlig sak når man avfyrer flere skudd med en grovkalibret pistol inn i en folkemengde, sier statsadvokaten.

Ved forvaring settes en tidsramme og en minstetid for dommen. Dommen kan forlenges med fem år av gangen.

Avdeling G

Mannen er tidligere dømt for ran, grov vold, besittelse av narkotika, vold mot politiet og trusler.

Etter flere voldshendelser i andre fengsler sitter tiltalte nå på avdeling G på Ila. Her sitter innsatte som må isoleres fra resten av fengselet fordi de ikke kan ha kontakt med andre.

25-åringen ble flyttet hit etter å ha angrepet flere betjenter, noe han også er tiltalt for.

Tiltalte ble dømt for knivstikking utenfor Blitzhuset i 2013. Dette ble av mange omtalt som et nynazistisk angrep, noe tiltalte benekter. Han ønsker å ta avstand fra dette.

– Jeg henger stort sett bare med utlendinger. Hvordan kan jeg være nynazist da?

PÅGRIPES: Mannen pågripes av politiet etter skytingen på Blå. Foto: Christina Liu / privat

Har preget Blå

– Det som skjedde har preget Blå, sier daglig leder Nils Sandegren.

Han var barsjef da skytingen skjedde, og dro til utestedet da han fikk vite om skytingen.

– Det er klart at en sånn hendelse påvirker folk. Flere gjester spurte mye om det i tiden etter. Fortsatt er det folk som nevner det og lurer på hvordan det går med dem som ble skadet, sier han.

BLÅ: – En slik hendelse påvirker folk, sier Blås daglig leder, Nils Sandegren. Foto: Privat

– Vi har fått mye støtte og mye rørende oppmerksomhet. Hendelser som dette er ekstremt sjeldne og Blå lar seg ikke stoppe av slikt.

En av de ansatte på Blå skal vitne i saken, og Sandegren sier han kommer til å være til stede i retten.